khistorydata/jeongjo-sjw-relations huggingface dataset:
정조 10년 · 목
禮判尹蓍東啓言。　王大妃殿服制。盡於今朔。當入除服儀註。而謹按喪服小記註。緦之親。至月數足而除。然其服猶必收藏以俟葬也。開元禮曰。虞則除之。今此禮葬時。收藏以俟之節。似當預講。且還服其服。虞而除之。則自何日至何日。幷宜商定。請問議于時原任大臣及在外儒臣。從之。○禮曹啓言。　王大妃殿除服與收藏以俟之節。問議于時原任大臣在外儒臣處。則領議政鄭存謙以爲。月數雖盡。收藏以俟之節。備載於喪服小記。而至於還服除服之期。丘氏儀節曰。五服之親皆來會。各服其服。此在啓殯之時也。先正臣文正公宋時烈曰。虞則除之者。此所謂虞。似指初虞。以此推之。還服似在啓殯。除服似在初虞云。 左議政李福源以爲。反服其服。似當在啓殯之後。蓋啓殯後服色。皆同初喪也。虞則除之。以已葬故也。然則似當以初虞爲節矣。但小記之說。爲有故久未葬者言也。葬在除服之月。則推以禮意。恐不宜先除旋服云。右議政金熤以爲。喪服小記所云。自期以下至緦之親。至月數足而除。然其服猶必收藏。以俟送葬者。是久而未葬者之謂也。蓋襄事未畢。而制月已滿。則雖不敢不除。而亦不忍永除衰絰於棺柩在堂之時。收藏其服。以待葬時。還服其服。開元禮。虞則除之者。卽虞是葬畢之祭也。葬時還服之服。葬畢而可以除之也。今者　王大妃殿除服後還服之節。似當在於啓殯之日。蓋啓殯卽葬禮之始。而儀節與初喪同矣。服而除之。似當以葬後初虞爲限。蓋虞則除之之虞。似指初虞。卽先正之說也。第伏念　王大妃殿除服與還服。服而除之。俱在於來月一朔之內。雖不行除服之節。及至葬後而始除之。亦不踰於緦三月之制云。領府事金尙喆。判府事徐命善。病不獻議。領敦寧洪樂性以爲。禮判所奏。俱有證據。而　王大妃殿緦服月數。已足於今月。則當除服於來月初一日。而旣是禮葬之前。則收藏其服。還服於啓殯日。永除於初虞日者。似合禮制云。贊善金履安。前持平閔彝顯。俱以爲。不敢以儒臣自處。特詢之下。無以冒昧論列云。咨議曹霖以爲。凡服制月數足則除之。收藏以待葬。虞祭後卽除云。敎以。更具卿等意見。指一稟處。又啓言。臣蓍東參議朴天行以爲。服制計朔。禮律甚嚴。　王大妃殿服制三月之限。當盡於今月。若不除而跨至來月。則是加服也。蓋除服雖在朔日。服盡已在去晦。至於一念加服而曰。旣在一朔之內。不踰三月之制者。臣未知其果合於禮也。至尊之地。雖一日加服。誠恐未安。而況啓殯時還服。初虞後除之者。明有古禮之可據。又何爲踰越限制。不行除服之節耶。請上裁。敎以。議于館閣臣稟處。又啓言。問于館閣諸臣。則弘文館提學徐有隣以爲。始服之除。旣在當月之朔。還服之除。不出當月之內。除服節次。過葬乃擧。未必有過朔之嫌云。藝文館提學兪彦鎬以爲。小記註說收藏以竢云者。蓋謂久不葬者言。而小記又曰。爲兄第旣除喪已。及其葬也。反服其服。此言小功以下。而所以先除者。以計月之制。不可踰限也。所以反服者。以送往之際。欲復伸情也。然則先除反服。初不係於月日之久近者。自可見矣云。前大提學黃景源以爲。一念加服。恐非今日之所擧行云。前大提學吳載純以爲。禮葬之期。在於緦服月數已過之後。其間日子。雖不甚久。仍而不除。亦恐未安云。前提學李命植以爲。 禮經所載者常也。後世遵而行之所不載者變也。知禮之家。或比例或義起而爲之說焉。今此除服一節。旣在禮經。明有可據。則恐不當更以虞後除之限。同在一月之內。仍服不除。延至二十日之久也云。前提學徐浩修以爲。素昧禮經。不敢臆對云。　 奎章閣提學李性源以爲。功緦旣除之後。葬而服虞而除。旣是古禮。而禮葬日子。旣在二旬之內。蹔釋旋服。未敢知禮意之如何云。　奎章閣直提學李秉模以爲。還服之在啓殯。除服之在初虞。俱有可據之文。而獨未敢知禮月之翌月。亦當爲有故久未葬之歸歟。服制之限。雖在前月之晦。初虞之期。不出此月之念。則恐未可以許久踰朔論云。　奎章閣直提學朴祐源以爲。除服還服之節。昭載禮文。顧臣謏淺。不敢臆對云。　奎章閣直閣鄭大容以爲。典禮之節目間。大小經權。皆有前人定論。更何敢容說云。　奎章閣待敎尹行任以爲。藏服於制盡之日。還服於殯啓之時。以至葬畢而除之。古禮則然。而不敢臆對云矣。敎以。因襄事之踰一月。有此收議之擧。而只䆁虞而除之。虞義亦無指的斷定者。今將何所適從。且靷日若在月初二三日。則又將何以變除乎。更令弘文館博考典禮。指一稟處。又敎曰。近日館閣收議。曾經兩館提學。則無別般下敎。而通同收議。時任內閣在外提學。不爲收議。該曹事。難免不審。當該堂上推考。一提學金鍾秀。亦令一體收議。○弘文館啓言。虞則除之。出於開元禮。其所謂虞者。似指初虞云者。已有先正所論。而他無更考之書。至於靷日之若在月初二三日。則其變制與否。雖無可據之文。而以喪服小記疏中所謂月足而除之語觀之。則三朔之晦。卽是服盡之限也。然則靷日雖在初二三日。而除服於初日。反服於二三日。恐合禮意。敎曰。王朝典禮。異於士喪禮。一念之間。旣除還服。在所愼重。今此博考之命。蓋出於不敢遽定之意。我朝故事。必有旁照考據。而先儒定論。亦多雜出者。何無一言槪及。草草數行。不成博考體段。卿等推考。更爲的確考據以聞。又啓言。臣等懵學寡識。於國朝故實。先儒定論。茫然無以溯考。則謹就昨所進小記註說。更進未究之說。蓋所謂月數足而除之者。以其制限甚嚴。固不可一日踰越也。收藏其服。以竢葬時。蓋以啓殯之時。有不忍昧然無節故也。然則葬時之還服。不可謂更服旣除之服也。葬後之除服。不可謂更除旣服之服也。除服與還服。意義各異。界分甚精。雖今日除服。明日還服。無所不可。不必以同月之內。而有所持疑也。且小記所云。不特爲久不葬者而言也。大凡大夫三月之葬。例除死月。若通死月。則乃是四月也。如從小記之文。則緦制之人。自當於第三月除服。而於第四月反服其服。以此言之。雖在同月之內。旣除還服。恐或無拘。竊見文正公宋時烈之論喪服變除以爲。遭喪聞訃。同在一月之內。則不必待聞訃日而變除。文正公宋浚吉亦謂。若在同月之內。則練祥進退。要不出是月。今何必創爲計日之禮。有所先後哉。此二說。雖以同月之內。有所闊狹。而終與今番變除之節。恐未可謂十分襯合矣。敎曰。更以國朝可據之禮。令禮官問議于時原任大臣在外儒臣。待收議畢到。亦令禮堂。具意見指一稟處。農時廚傳。貽弊民邑。問議下去禮官。今番則私持飯。官員一人外。勿爲給馬事分付之意。令禮曹知悉。○禮曹啓言。問議于　奎章閣提學金鍾秀則以爲。謹按喪服小記。久而不葬。除喪則已。疏曰。久而不葬。謂有事礙。不得依月葬者。除喪則已。謂月足而除。以此率之。則雖只逾一月。已可謂不得依月葬矣。雖只加一日。亦可謂月足而不除矣。臣不敢另容謏見云。敎曰。待博考。更當措辭下敎矣。又啓言。問議于時原任大臣在外儒臣。則領議政鄭存謙以爲。除服收藏之節。向有獻議。國朝典故。無以考據云。左議政李福源以爲。服莫重於三年。而練祥之祭。古皆筮日而行之。變除之有定月無定日可見矣。喪服小記。久不葬疏。有三年服不得祥除之文。葬之過時之久。亦可見矣。日前獻議。葬在除服之月。則恐不宜先除旋服云者。蓋以此也。至於先儒論說。國朝典故。不能援據云。 右議政金熤以爲。朞以上之制。以年計。功以下之制。以月計。年計則不計月矣。月計則不計日矣。變除之節。有一定之月。無一定之日。淺見略陳於前日。而國朝典故。不能博考云。領府事金尙喆。判府事徐命善。病不獻議。領敦寧洪樂性以爲。日前獻議。不過隨衆依樣。今何敢更陳瞽說云。贊善金履安。前持平閔彝顯以爲。私義與前無異。不敢冒沒仰對云。諮議曹霖以爲。雖在同月之內。旣除還服。似無不可云矣。自初諸議。不無參差。到今禮葬。已迫期日除服還服之節。恐難擧論。依虞則除之之禮。　王大妃殿除服。請以初虞後擧行。從之。
정조 10년 · 강
議定魂宮親享儀節。
정조 10년 · 목
禮曹判書尹蓍東啓言。魂宮親臨祭享時。神主降座儀節。宜有磨鍊。奠幣時三上香之坐立一節。多有左右之論。請問議于時原任大臣在外儒臣館閣諸臣稟處。從之。○禮曹啓言。魂宮親享時神主降座儀節。奠幣禮時三上香之坐立一節。問議于時原任大臣在外儒臣館閣諸臣。則領議政鄭存謙以爲。親享時神主降座之節。與宣諡時神帛降座之儀。似無異同。坐立一節。以家禮虞祭條。尊長坐卑幼立之儀推之。則似當坐而上香云。左議政李福源以爲。降座儀節。似當一遵賜諡時儀節。坐立一節。未有端的可據。而補編成服條。小喪則殿下坐哭。家禮朝奠條。亦有尊者坐卑者立之文。親臨上香時。恐當以坐爲儀云。右議政金熤以爲。宣諡時。已有神帛降坐之節。則親享時儀節。似當如之。而第葬以前象生。虞以後神之。禮也。神之之後。恐不宜復用葬前象生之禮。則親享儀節。亦宜有殺於宣諡之時耶。上香時坐立當否。參之家禮與五禮儀。亦有牴牾逕庭者。家禮。士喪禮也。凡於祭奠。主人陞拜之前。不言跪。至奠酌時乃跪。可知其立而上香。跪而奠酌。而奠酌之跪。似以跪而後。可以執盞酹茅也。是豈非以立爲敬。而非以跪爲敬者耶。五禮儀。無論吉祭喪祭。先跪而後上香。惟遣使奠王子公翁主之喪。使者立上香立祭酒。是則跪爲致敬之意。而立是臨卑之儀也。或者中原以立爲敬。我東以跪爲敬而然耶。抑王朝禮。有異於士喪禮耶。補編成服條。小喪則殿下坐哭。此與家禮尊長坐卑幼立之文。一般旨意。今於魂宮上香。變跪爲立。則似有違於坐哭之義云。領府事金尙喆。判府事徐命善。病不獻議。領敦寧洪樂性以爲。莫重邦禮。以臣瞢昧。不敢臆對云。贊善金履安。前持平閔彝顯以爲。區區私義。不敢冒昧仰對云。諮議曹霖以爲。病適沈痼。神識昏昧。莫重禮節。安敢容喙云。弘文提學徐有隣以爲。降座義起。 禮經無壓屈之文。焚香旁照補編有坐哭之節。行其所有。不行其所無。恐爲得中云。藝文提學兪彦鎬以爲。降座一節。不見禮經。而惟我朝卿大夫。迎諡宣誥之時。降主于地。未知斯禮昉於何時。而竊稽古今君臨臣奠儀。只有主人避阼以位其君等節而已。降屈之禮。初不及於所祭之神座。其或遣使致命。而亦無降座之文。豈不以生死殊塗。人神異禮而然哉。又按　皇朝穆宗皇帝隆慶元年。憲懷太子加諡題主儀。宣冊時。神主初不降座。改題後。奠獻讀祝。必待奉主還陞之後者。亦足爲不降之證矣。但此非皇帝親宣之儀節。然苟以壓尊爲拘。則親宣與遣官。又何間焉。大抵喪祭。在葬前則儀文節目。務從宛轉。不害爲伸情之道。而自虞以後。則哀漸殺而敬彌重。專以神道事之。恐不合一遵象生之義也。今此降座一節。以已行於賜諡。而虞後仍而行之。未知其允合於禮也。至於立而焚香。坐而奠酌。自是禮書所載。而所祭者或有尊卑之別故。先正臣宋時烈。引喪禮尊長坐哭之文。以爲祭禮亦無異同。然則尊之於卑。焚香奠酌。皆當以坐爲正。在昔王公大臣親藩外戚。弔奠冊贈之禮。多有立上香立祭酒立讀祝之文。此又似以立爲輕於坐矣。如臣謏陋無。以折衷於二者云。　 奎章閣提學金鍾秀以爲。降座一節若曰象生。則大凡喪禮。虞而神之。不復用葬前象生之禮矣。若曰諸臣家致祭及宣諡時神主降迎之禮可照。則親臨儀節之一遵君臨臣喪之禮。臣不敢知也。坐立一節。禮家或以立焚香爲是。則是以立焚香爲敬也。王朝之禮。幾皆跪上香矣。魂宮焚香時。乃欲避跪而爲立。則不但有違於卑幼立尊長坐之文。返與私家立焚香以立爲敬同歸。代跪以坐。固無不可。變跪爲立。恐未恰當云。　奎章閣提學李性源以爲。致敬之地。在禮當降。臨哭之節。以坐爲尊。親享日神座。宜遵宣諡已行之儀。奠幣時上香。當照補編坐哭之文云。　奎章閣直提學李秉模以爲。親享時降座。與宣諡差異。宣諡則專寓象生之義。純用君臣之禮。揆以情文。宜有降座之節。而葬後祭禮。旣以神之神。道尙靜。每享降奉。終似重難。純用君臣之禮。亦未知其如何也。上香一款。坐哭之文。實合旁照云。　奎章閣直提學朴祐源以爲。每當親享。靈座輒降。不無煩屑之嫌。坐立一款。　太廟以跪拜爲節。尊長有坐哭之禮。坐而焚香。恐合事宜云。　 奎章閣直閣鄭大容以爲。神座降奉。已行於宣諡。小喪坐哭。亦載於補編。親享上香時儀節。恐以此旁照云。　奎章閣待敎尹行任以爲。若坐若立。禮說俱有可據。第王朝典禮無定規。如臣寡聞。有難臆對云矣。敎曰。在殯象生。旣葬尙靜。遷奉不當用宣諡儀。而考之魂殿魂宮祭儀。常奠則仍於龕內神座開櫝。時享則遷于龕外神榻出主。大抵座與榻高低懸殊。其間不啻幾尺。蓋此遷仍之異儀。而或開櫝或出主者。隨其祭名祭禮之大小輕重也。今若約綽定制。則凡遇親行時。無論常奠及時享。竝用時享攝事儀。出主降奉於榻上曲几之前。未必爲無於禮之禮。依此施行。至於焚香一款。坐固當耳。況有補編小喪成服條明文乎。特以有然疑之論。使之博詢。而及見僉議。別無異同。以坐焚香磨鍊。
정조 10년 · 강
兵曹以動駕時侍衛軍兵磨鍊節目啓。
정조 10년 · 목
節目。閏七月十九日。大駕親臨墓所。二十日。還御慶熙宮時。侍衛兵曹都總府。以上堂上各一員。郞廳各一員。別雲劍五衛將。二員。宣傳官武臣兼宣傳官。八員。雲劍差備。守門將。諭書差備。忠義衛。銀印差備。忠義衛。日傘差備。兼司僕。行路則以京畿驛卒擇定奉持。陽繖扇差備。忠義衛。行路則軍士。招搖旗。各其營軍士。奉持排立。揮旗則各其營敎鍊官爲之。而宣傳官次知檢擧。駕前形名。內吹螺赤。一。禁喧。闕內及衛內則兵曹次知。衛外及行路則義禁府訓鍊都監御營廳次知嚴禁。一。義禁府郞廳二員。多率羅將。駕前近處。呈訴人及擊錚人。一切嚴禁。一。義禁府郞廳二員。多率羅將前導。雜人一切嚴禁。一。挾輦砲手一百名。倭槍手一百名。訓鍊都監軍兵中抄擇。將官率領。分左右侍衛。而駕後尾局。相連作門。依班次擧行。而作門出入時。許入不許入。依定式擧行。其外雜人一切嚴禁。墓所近側扈衛。一。槍劍軍六十名。禁衛營軍兵中除出。將官率領三十名。挾輦軍尾局。分左右侍衛三十名。以三行攔後排立。出入時許入不許入。一依挾輦軍例擧行。一。駕前巡視令旗手軍牢手各二十雙。別差備軍牢手二雙。訓鍊都監軍兵中抄擇。侍衛別監頭局。分左右侍衛。一。宣傳官六員抄出。駕後稍遠侍衛。而承傳宣傳官四員內二員。信箭手外行。分左右侍衛。而如有不時傳命之事。則趁卽擧行。一。別軍職則駕前分左右。近前侍衛。一。侍衛人員服色。則黑笠去笠餙白天翼。黑帶佩劍弓矢。一。訓鍊大將御營大將服色。則着戰笠戰服。中軍以下諸將官。各其方色。着戰笠戰服。前後廂軍兵亦用方色。一。留都禁衛大將守禦使摠戎使服色。則着黑笠黑天翼虎鬚笠餙。佩劍弓矢。中軍以下諸將官。亦用方色。一。守宮大將一員差出。闕內宿衛。而入直衛卒。各別嚴飭。從事官一員。自望帶率。而服色。依留都大將例擧行。一。守宮大將入接處。則南所衛將房。從事官則部將房。衛將則金虎門把摠房。部將則守門將房。把摠則哨官房同入。而次次移接時。依例除標信。守宮大將及從事官。出宮時。弘化門內柢迎。一。闕內及墓所。出入官員跟隨。一依法典帶率。而攔入及喧譁者。勿論上司三司下人。卽其所決棍。重者囚禁科罪。濫率官員從重推考。一。道路左右觀光雜人。令漢城府申飭當部。各別嚴禁。一。墓所動駕時。禁雜人一節。與常時擧動時。尤爲自別。行路左右邊陣內混入之人。十分嚴禁。而如有不從令者。斷以軍律。陣內混入之人捉告者。論賞之意。各軍門及義禁府等處。嚴明分付。使之約束擧行。俾無違令之弊。一。天黑未明時。陣內混入之罪。其律應死。故放不捉者。與犯人同。以此意各軍門及義禁府等處。嚴明分付。一。道路左右及墓所近處。禾穀損傷人禁斷事。各軍門及義禁府等處。嚴明分付。每處禁軍定送。各別嚴禁。一。動駕時。如有不時傳命之事。則侍衛禁軍中輕銳善騎者。臨時擇定之意。禁軍別將處。嚴明分付。一。軍兵等設布帳時。吹單擺開。撤布帳時。鋝鈸等事。依定奪。一邊取稟。一邊擧行之意。分付各軍門。一。日暮時落旗懸燈。人定後刁斗。天明後落燈懸旗事。依定奪。一邊取稟。一邊擧行之意。分付各軍門。一。大駕入墓所後。禁軍馬軍等。下馬時鳴鑼。騎馬時吹哱囉事。依定奪一邊取稟。一邊擧行之意。 禁軍別將馬兵別將騎士將等處。申明分付。一。入直砲手一百名除出。闕內各門分把。雜人一切嚴禁。一。大駕入墓所後。作門砲手五十名除出。幕次近處。雜人一切嚴禁。一。駕後禁軍五十員。以五馬隊。別隊馬兵頭局。相連侍衛。駕前別抄五十員。亦以五馬隊。別隊馬兵尾局。鱗次作行。而皆着黑戰笠靑挾袖黑戰服。而大駕入墓所時。作門外稍廣處。從便結陣。而大駕詣慶熙宮時。如前侍衛。一。訓鍊都監別隊馬兵一哨中五十人。別將率領。以五馬隊。駕後禁軍尾局。鱗次作行。五十人。哨官率領。亦以五馬隊。駕前別抄頭局。相連作行。一。內禁衛兼司僕羽林衛中。依下敎。二番除出。各其將及別將率領。着黑戰笠靑挾袖黑戰服。以五馬隊。前後分半作行。而先驅禁軍。前廂軍兵尾局。相連侍衛。攔後禁軍。後廂軍兵頭局。鱗次侍衛。大駕入墓所時。前後廂禁軍等。從其信地。合倂結陣。大駕詣慶熙宮時。以後爲前。次次侍衛。而惠政石橋上路落後結陣。待信箭罷陣。一。標旗使令五名。以壯實軍士擇定。一。傳語軍士九十名。以衛軍定送。而部將次知檢擧飛傳。一。前後廂各三衛。依下敎。訓鍊都監軍兵十哨。大將率領。全屬前廂。御營廳鄕軍五哨。大將率領。全屬後廂。前廂軍兵。板廛屛門前路。把子石橋前路結陣。後廂軍兵。弘化門外紅馬木前路作門。自作門弘化門分左右結陣。雜人馬及喧譁者。一切嚴禁。動駕時。次次侍衛。而大駕入墓所時。前廂軍兵。洞口作門。而一半。自作門處。左邊前後牌軍兵排立處。外行列立。一半。自作門處。右邊前後牌軍兵排立處。外行列立。合倂環衛。大駕詣慶熙宮時。仍爲前廂後廂。 御營軍兵一半。自作門處。左邊訓局軍兵。外行列立。一半。自作門處。右邊訓局軍兵。外行列立。大駕詣慶熙宮時。訓局軍兵作行後。亦爲進陣作門。而仍爲後廂。次次侍衛。前廂軍兵。興化門外結陣作門。後廂軍兵。雲從街前路落後結陣。待信箭罷陣。一。訓鍊都監馬兵。依下敎。三哨除出。別將率領。以五馬隊。前廂軍兵頭局。相連作行。一。御營廳騎士。依下敎。三番各其將率領。以五馬隊。後廂軍兵頭局。相連作行。一。依下敎。禁御軍勿爲替代。建陽門則除留五十名。外各營則除留十名。餘赴陣上。詣慶熙宮後。如前入直。一。宮城扈衛留都各營。前期一日。聚待于各其信地。臨時稟旨擧行。禁衛大將。率本營軍兵。自廣智營　宗廟前路至結陣。守禦使。率本營軍兵及訓局分屬軍。自　宗廟前路曜金門外至結陣。摠戎使。率本營軍兵及三營分屬軍。自曜金門外廣智營至結陣。留都禁軍。假別將率領。自通化門外館峴至排立軍外行結陣。一。扈衛軍官。別將率領。前期一日。自金虎門外拱北門外至排立軍兵外行結陣。而臨時稟旨擧行。屬於留都大臣。另加嚴飭。出宮時。留都大臣。把子橋前路柢迎。一。儀仗仗馬偃月刀司禁椎牌軍別破陣等。勿爲磨鍊。一。出宮時道路。弘化門宣仁門前路。新石橋梨峴板廛屛門　宗廟洞口前路。昌德宮洞口前路。通雲橋鍾樓前路。大廣通石橋小廣通石橋九里古介屛門前路。松峴水閣石橋崇禮門桃楮洞前路。靑坡川造橋石隅栗東山峴墓所洞口墓所。一。自墓所詣慶熙宮時道路。墓所洞口栗東山峴石隅靑坡川造橋桃楮洞前路。崇禮門水閣石橋松峴九里古介屛門前路。小廣通石橋大廣通石橋鍾樓前路。雲從街惠政石橋景福宮洞口前路。三間屛門石橋夜晝古介屛門前路。興化門。
정조 10년 · 강
以鄭好仁爲都總管。口傳也。
정조 10년 · 강
行發靷返虞習儀。
정조 10년 · 목
輦輿儀仗。從宣仁門出。到舟橋而還。神輦到延喜門後。陪從群官皆退。贊笏執事。前承旨李時秀。 預差。副司直徐龍輔。靈輿攝相禮。 宗簿正呂萬永。神輦攝相禮。前執義李師濂。讀笏行禮如儀。
정조 10년 · 강
遣承旨。馳詣　宗廟　景慕宮。奉審摘奸。
정조 10년 · 강
平安監司趙㻐進香于殯宮。進香官寧邊府使田文顯。大祝副司果宋俊載。執事司僕僉正趙瑗。副司果李奎亮。掌苑別提卞緯鎭。軍資奉事申光河。
정조 10년 · 강
詣殯宮。行晝茶禮。召見魂宮都監堂郞。
정조 10년 · 목
兵曹判書李性源啓言。昨日習儀時。陪衛軍兵到路祭所。大輿詣舟橋時落後。返虞時仍爲陪衛事。出擧條分付。而大輿至路祭所。未離發前。右列禁軍徑先回馬。行伍不成。幾至蹂躪。當該禁軍將許冥請汰去。令該府拿處。從之。○禮曹判書尹蓍東啓言。靈輿進發時。大駕陪從百官。路傍哭再拜祗送事。請分付。從之。又啓言。補編儀註。山陵下玄宮時。覆以棺衣。平整銘旌後。內侍加以遺衣事載錄。而銘旌上。更用遺衣。有字劃見蔽之慮。取考丙申山陵儀軌。則以遺衣先安　梓宮上。次覆棺衣。因先朝受　敎。有特敎擧行之例矣。請今亦依此爲之。從之。○宣惠廳堂上徐有隣啓言。浮莎之役。尙多未了。本廳儲置貢米。量宜輸送事命下矣。所入物力。往復墓所都監酌定米二百石。請作錢劃送。從之。○敎曰。今觀司謁微稟。始覺之。返虞入來時哭臨處所。姑無指一下敎者。城外闕外俱不緊。以泰寧門內外稍廣處爲之。又敎曰。以昨日路祭所紛雜之事聞之。正日行祭。易致蹂躪之患。迎送望哭之都中士女。必於通廣處如城內之鍾街西道。城外之墓所近處迎哭事。令京兆知委坊曲。又敎曰。班次圖雖已入啓。靈輿後內侍。城內則依禮文哭步從。次都監郎廳。次陪往大將都監句管堂上爲一行。次都提調。次承史。次閣臣。次時任春桂坊。次行帷帳內宮人。其下皆依班次擧行。守侍墓官從便權立於帷帳之後事。都監知悉。宗戚執事則立於肩輿之後事。一體分付。今番靷行。從都監堂上言。堂郞分管輿輦。各有統攝。如輿士從事輩。何敢徒守信地。大輿前。至神輿前。馳馬往來。使之檢飭。一有不謹。令兵判嚴棍汰去事。亦爲嚴飭。○因返虞儀註。敎曰。以此儀註觀之。俟立主奠畢。卽爲返虞之故。自吉帷宮奉安。而今番則旣經宿。布帷一隔。無異露次。揆以禮意。終未妥當。卿或更考可據儀禮稟處。禮曹啓言。返虞旣在經宿之後。則無論帷宮與行宮。當以朝上食後磨鍊。而帷宮經宿。無異露次。誠如聖敎。但丁字閣齋室。俱甚難便。莫敢賁言仰對。敎曰。丙申年權安節次。問于領府事草記。禮曹啓言。問于領府事金尙喆則以爲。精神索莫。全未記憶云。取考丙申　國葬都監儀軌。則返虞儀。攸司陳吉仗於帷門外。進返虞輦於門外南向。又進腰輿及香亭於吉帷宮前。以此觀之。則靈座之經宿于吉帷宮。而翌日返虞。可以仰揣。此似爲可據文跡矣。○又啓言。昨日習儀時。陪從官班次之雜亂。殊無屢次申飭之效。發靷返虞正日。若如前。則押班監察。難免重勘。無論卿宰侍從小各司。一一呈課事。預先嚴飭。春桂坊班原任數多。統率無人。易致他班之衝犯失次。發靷返虞正日。則只時任春坊。成列以從。原任各於百官班。從職次。分東西參班事。請分付。敎曰。卿之草記。極爲詳備。依此爲之事。預爲知悉。○議政府啓言。習儀事體。何等嚴重。而昨日東西班班次。極紊亂。押班監察。請罷職拿處。敎曰。爲先拿問嚴處。若此。則陪班兩司。何無一言。至于卿等之草記乎。行公兩司諸臣推考。又敎曰。監察不擇。莫若近日。拿處監察。他司中另擇相換。○墓所都監。以退壙上。立拘捧機設轆轤。虎石排立啓。又以都提調與長生殿都提調。假隅板開拆奉審事出去啓。敎曰。不必出外看審。置之。如欲盡誠致敬於送終之節。須與首相分檢董飭。無至貽辱朝廷。亦使京外民庶來瞻者。知貳極之儀。亞於法駕也。○政院以領議政鄭存謙。左議政李福源。右議政金熤。領敦寧洪樂性胥命啓。敎以。勿待命事。遣史官傳諭。
정조 10년 · 강
命酺祭香祝。下送于慶尙道。
정조 10년 · 목
因該道監司鄭昌順狀啓。敎曰。今年蟲災。三南幾皆同然。早移之穀。受損非細。間有全一坪全一頃全棄處云言。念民事。誠爲罔措。來頭俵災。最難適中。見今涼意頓生。何待更爲狀請酺祭香祝。卽爲下送。其間如已寢息。香祝潔地燒火事。分付該道道臣。擧行形止。仍令狀聞。
정조 10년 · 강
特推禁衛大將徐有大及當該承旨騎堂。
정조 10년 · 목
訓鍊都監啓言。本局別將李仁秀。時帶宣傳官。無以赴陣。請改差。敎曰。分司亦實職。秋議猶差代。況軍門將官之有實職不得例兼者乎。本局哨官蔡顯一。以分都事懸註於番望單子。已極未妥。以卿摠察之故。雖不問備。禁衛把摠梁埉。移拜宣傳官。而亦以假銜樣懸註者。尢甚不察。俱係官方。有關後弊。該房承旨該曹堂上推考。該營大將從重推考。
정조 10년 · 강
有政。吏曹判書兪彦鎬。參議金宇鎭。兵曹判書李性源進。
정조 10년 · 목
敎曰。三都監郞官中。時無實職人。今日政復職調用。○以李鼎德爲副修撰。洪良浩爲知事。
정조 10년 · 강
以李★(土+甲)爲守宮大將。
정조 10년 · 강
詣殯宮。行望奠。兼行別奠。直提學李秉模讀祭文。朝上食。
정조 10년 · 목
禮曹啓言。　王大妃殿。月初除服之期。因收議之遲滯。以初虞後擧行事命下矣。閏七月十九日初虞後。　王大妃殿。自內別殿哭臨後。除緦服進吉服。所除緦服。大袖長裙蓋頭頭★(須/巾)及帶白皮鞋。依戊戌定式。自內燒火。　本殿尙宮以下。從上服。出外。與各殿尙宮以下服同。內侍及各差備人。與各殿內侍以下服同。○司僕寺啓言。假內乘仍用於各闕入直。稱號考例爲之事命下矣。自前移御慶熙宮時。加出內乘一窠。通融分直於兩闕。此可以旁照。旣已通融分直。則不必以分司稱號。二十日還宮後。 假內乘吳應常。以兼內乘。更爲啓下。兩闕分直間。 內乘一窠請加出施行。從之。敎曰。以各闕時加出內乘例。使之差出。而當初政院。誤傳下敎矣。自慶熙宮還宮之後。慶熙宮內廏內寺邊馬三匹。外寺獨轎馬一匹。走馬一匹立把。內乘依各闕時例入直。待入廟撤罷可也。○墓所都監啓言。未時假隅板開拆奉審。則外梓室內。乾淨無欠。○漢城府啓言。平壤坊民二十九名。中和坊民二名。江東村民一名。自願輿士之役。依江華民人例。許赴一日之役事。請分付該都監。從之。敎曰。優給回糧。慰諭下送。
정조 10년 · 강
慶尙監司鄭昌順進香于殯宮。進香官安東縣監柳義養。大祝副司果柳畊。執事刑曹正郞李在沅。典牲主簿朴宗榦。內贍直長徐鼎淳。司饔奉事呂駿永。
정조 10년 · 강
定六曹堂郞隨駕之式。
정조 10년 · 목
因兵曹隨駕官單子。敎曰。凡東西班隨駕。在前如有六曹堂郞。或備堂或二品以上隨駕之命。則備堂及二品以上。以實職軍職。分爲東西班。六曹堂郞。當以吏戶禮爲東班。兵刑工爲西班。如常參班儀可也。向來　園幸時。因西班隨駕官書啓。有所提敎。而無文跡之故。又有此加磨鍊之擧。此書啓勿施。此後只命六曹堂郞隨駕時。依例只以六曹分班隨駕。
정조 10년 · 강
領議政鄭存謙。領敦寧洪樂性聯箚。賜批。
정조 10년 · 목
箚略曰。外梓室下隅板奉審。卽莫大之典禮也。期日在今。而以臣等之溺職。有置之之命。臣等驚惶震悚。不知所出。噫。臣等雖甚無狀。自效終事之誠。豈後於人。而昏憒疲劣。不能彈壓庶僚。董正朝儀。日昨習儀。班聯紊錯。瞻聆俱駭。昨朝嚴敎。草記批旨。萬萬震迫。伏乞亟治臣等之罪。以嚴邦憲。仍降下隅板奉審之命。無闕邦禮。批以。都提擧往審。旣非不易之例。且今後時之後。不必追詣。卿等安心勿辭。
정조 10년 · 강
大司憲尹承烈。大司諫尹行元。執義李東郁。司諫李壽咸。掌令孟至大李之英。持平徐有鍊李泰賢。獻納李秀夏。正言韓用龜趙鎭宅。聯箚討醫官之罪。賜批。
정조 10년 · 목
批以。日前重臣請對時。筵敎已盡言之卿等須勿更煩。○又以習儀時班次紊亂。不能糾正引避。賜例批。
정조 10년 · 강
判下禁府時囚照律。
정조 10년 · 목
該府啓言。時囚方泰逈。別劑所入初。不草記直爲移關罪。杖一百收贖。告身盡行追奪。李宅永金思義。漕船晩時裝發罪。幷禁錮十年放。許冥。習儀時禁軍徑先回馬。不能預先約束罪。李得休李汝節權漢緯洪徽河等。習儀時班次紊亂。不能壓班罪。幷杖八十收贖。奪告身三等放送。敎曰。其中有功議人。各減一等。凡禁錮限年之規。無過五年。贜汚則限己身。而至於六年以上至十年。不載法典。況晩時裝發。前此罪名。皆止奪告身。自日前一守令照律。創此十年禁錮之律。然則所坐殆有甚於故敗之守令。聞是通編誤載之致云。自卿府。問于其時校正堂上。卽爲釐正草記。李宅永金思義等。以行用律勘放。李得休李汝節權漢緯洪徽河等。三等之律。足云嚴勘。大臣臺臣。默然無一言。則何責乎渠輩。奪告身以公罪勘放。
정조 10년 · 강
行殯宮啓欑告由祭于　宗廟。獻官右參贊李在協。大祝副司果李太亨金載翼。　永寧殿。獻官安昌君燝。 大祝副司果尹羽烈朴奎淳。　 景慕宮。獻官行副司直鄭一祥。大祝副司果吳泰賢。　社稷。獻官鶴林君焴。大祝兵曹正郞李羽晉。
정조 10년 · 강
文孝世子神主成。權安于慶熙宮之爲善堂。
정조 10년 · 강
咸鏡監司鄭民始。進香于殯宮。進香官永興府使趙英鎭。大祝副司果權儐。執事戶曹佐郞宋啓來。司僕主簿金載恒。平市直長金翰東。濟用奉事李潢。
정조 10년 · 강
詣殯宮行朝上食。召見魂宮都監堂郞。
정조 10년 · 목
敎曰。十九日出宮時。守宮大將弘化門內柢迎。仍留北所。翌日望哭行禮時。檢飭殯宮物件燒火時。嚴禁雜亂之弊。事畢後。還接南所信地事。預令約束於守宮大將處。又敎曰。十九日擧動時。初嚴。遣奠後。隨時待啓下擧行。先廂。靈輿先廂前。從便前進事。原節目改付標。又敎曰。十九日擧動時。至宣仁門外哭送。還自敦化門出宮。以此分付。又敎曰。二十二日還官時。先後廂以外。各營入直馬步軍。御將都領。禁軍。亦以慶熙入直人隨駕。挾輦軍。以興化門入直百名。元內入直百名磨鍊。二十四日二十七日出還宮時。亦以慶熙宮入直當次軍。依右例磨鍊。而二十四日則禁將都領。二十七月則訓將似可復命。依例領軍隨駕事分付。留營留陣竝置之。軍兵勞苦。莫如今番入直軍。隨駕時標下軍。亦以單營之制。從略率領。詣慶熙宮時。昌德宮外營入直。減三分一。慶熙宮外有廳軍入直。置之。只於昌德宮除留。又敎曰。二十二日還宮時。二十四日七日出還宮時。百官隨駕置之。只以二品以上六曹參議隨駕。又敎曰。享官入接處。旣定於藝文館。藝文館依丙申例。移接於桂坊。五衛將一員入直事。兵判已有筵奏。東所近處。則旣有兵曹。以西北所間。定直所。仍令兵曹。指一草記。今聞該房承旨言。摠府處所太僻迂。無以管攝云。以崇政門外公廨中權接。亦令兵曹指一草記稟處。如非親臨時。則夜享陪祭百官。以興化東西挾出入。又敎曰。興化門自當開閉。興元門則官人出入。開陽門則內寺馬匹出入。亦不可不開閉。三門守門將。時仕中分直。則番次必當苟簡。以參上二窠。參下二窠加出。令該曹口傳擬入。待入廟後。區處調用。又敎曰。戊申年則因春坊官上疏。回啓之過靷後。至小祥後減下。今番則卒哭後減下。勿爲下批。以此傳敎。知悉擧行。○兵曹判書李性源啓言。分兵曹摠府堂郞。自十八日入直事命下。而今日爲善堂權安後。事體自別。本曹堂郞。不可不直宿矣。敎曰。分兵曹郞廳一員。先爲入直。又啓言。慶熙宮分司設置後。不可無巡更之節。五衛將一員。使之通融入直。每夜巡更。而兵曹摠府郞廳。亦爲巡檢事。請分付。從之。敎曰。只是一員。有難通五更行巡。每夜二三次使之巡察。次數。卿其量宜分付。又啓言。下梓室時。入直官通化門內望哭。入直軍弘化門內望哭。建陽門標信。及留都百官入來望哭時。宣仁通化兩門外扈衛陣。宜有知委許入之擧矣。敎曰。信箭預爲祗受擧行。又啓言。路祭時。本曹郞廳柳文養。先詣禁喧事命下矣。自龍虎營。除出兒旗手三十名。與訓局把守軍兵。設布帳作門。嚴禁雜人。大駕將至。卽撤布帳。以爲留都百官祗送之地。似宜矣。從之。敎曰。大駕柢迎時。仍爲合班柢迎。又啓言。動駕時先廂軍兵。靈輿先廂前。從便前進事命下。而侵夜出宮。駕前軍兵。不無單薄疏虞之慮。先廂步軍五哨及馬兵三哨先詣。其外軍兵。則請令依前隨駕。敎曰。不必然矣。先驅前隊馬兵頭局。與靈輿後廂尾局。自可挨接而行。以此約束。又啓言。三內禁軍當爲隨駕。而今方入直。依前例前一日。請以一兼禁軍替直。從之。又啓言。分守門將。參上參下各二員。差出事命下矣。興化門則守門將二員式。輪回入直。若有開陽門興元門開閉之事。則待分兵曹知委。守門將一員進去開閉之意。請分付。從之。敎曰。中日番單。別爲書入。宮人及馬匹出入時。待享官及內乘言。除標信開閉事分付。○都監堂上徐有隣啓言。靈輿自丁字閣。詣隧道閣時。侍衛燭籠等各差備假別監。依發靷時例陳列事。請預爲分付。從之。○禮葬都監。以贈玉贈帛內入啓。○漢城府啓言。安邊府民人五十一名。自願赴役於墓所。而續續許赴未安。請退送。敎曰。一體許赴。依關西民人等例。給回糧下送事。分付都監。
정조 10년 · 강
諭慶尙監司酺祭設行。具由狀聞。
정조 10년 · 목
該監司鄭昌順。以道內蟲災熾盛。狀請酺祭香祝。急速下送。敎曰。蟲災或慮有不卽寢息。酺祭香祝。已令下送。其間果已祗受。亦已設行乎。具由狀聞事回諭。
정조 10년 · 강
命秋曹。嚴治部隸。
정조 10년 · 목
聞各部以發靷時。毋得觀光之意。揭榜坊曲故。有是命。
정조 10년 · 강
以尹㬦爲承旨。新資也。具明謙爲副總管。前望也。
정조 10년 · 목
魂宮都監啓言。都廳郞廳尹㬦除拜承旨代。侍講院文學尹長烈差下。敎曰。都廳尹長烈本職許遞。令該曹口傳付軍職。
정조 10년 · 강
遣承旨。馳詣　社稷。奉審摘奸。
정조 10년 · 강
詣殯宮。行夕上食夕奠。召見魂宮都監堂郞。
정조 10년 · 목
兵曹判書李性源啓言。動駕時。左捕將李漢昌。以陪往大將隨詣。右捕將趙圭鎭。以禁軍別將隨駕。在前如此之時。以留都大將兼察。而今番則留都大將皆是文宰。在京前捕將李昌運具以謙中。以何人權察乎。敎曰。以具以謙爲之。○敎曰。安邊銅店民人等。自願赴役。昨有給米之命。仍令慰諭下送。擧行形止。令該都監草記。又敎曰。守宮大將。事畢間。姑留北所事。已令約束。而燒火物件。移用物件。都監郞廳當主管。伊日使役員役工匠等出入。一依該郞知委擧行事。亦令守宮大將先爲知悉。又敎曰。闕門出入。守宮大將自可主管。而今番有扈衛。陣門開閉。預令宣傳官。問于內外各處及都監。應入人員。抄出錄置。明日結陣後。預以信箭分付。俾無窘速之弊。闕門則出宮後。只通化門仍留。匠手畢入後還閉。待天明與他門一體放鑰。曜金門金虎門宣仁門仍閉。還宮時放鑰。性源曰。崇禮門興仁門一體仍留。敦化門金虎門丹鳳門開門。以二更一點磨鍊乎。從之。敎曰。慶熙宮闕門下鑰後。如有不得不時急開門之事。則不可無指一定式。標信則不可置之空闕。以今下紙標一部。兵判着署封置魂宮。如有用處。中官傳于享官。享官招致兵郞。輪示兵曹總府堂郞。仍令分兵曹。具由草記。又敎曰。明日出宮時。宣仁門外。大輿進發時。親臨後。還至門內。改服戎服。小次以東所爲之。到墓所洞口外。作門內稍廣處。設次改服。以此分付。大輿到作門內權住事。亦爲分付都監。又敎曰。墓所所用餠食米。中米中另擇。十石。再明日。輸納墓所水剌間。十石。小祥日更爲輸送。又敎曰。虞主奉來時刻。以卯時進定。○訓鍊都監啓言。魂宮別巡邏。二十日爲始。牌將二人。軍十五名定送。與禁御兩營。禁御定送牌將軍數。與訓局同。各於字內行巡。詣慶熙宮時。則昌德宮外各營入直。依傳敎。減三分一。還御時。依前入直。○禮葬都監以神道碑印本粧簇啓。○兵曹啓言。五衛將西北所間定直所。摠府以崇政門外公廨權接事命下矣。五衛將西所入直。分摠府堂上扈衛別將直所權接。郞廳武兼廳一體權接。
정조 10년 · 강
議定靷行過　廟儀節。
정조 10년 · 목
因發靷儀註。敎曰。靈輿到　廟前路。輿士回輿。北向安于褥席。蓋寓朝　祖之意也。禮固然。至於神輦之亦用上儀。殊未知妥當。神將返堂。義無可辭。雖不敢高擔戛過。亦不宜北向回奉。但以輿士低擔以過。似合禮意。卿等之見何如。卽爲草記稟處。禮曹啓言。聖敎至當。何敢容議。補編所載。實不敢知伊時　聖意之攸在。無或以神帛旣行朝　祖之禮。則過　廟時。亦寓奉辭之義耶。朝　祖之今未遵行。蓋出於參互經權。務合禮義之盛念。則神輦低擔。允叶情文。請上裁。敎曰。以原議之載在補編。不敢擅改。有詢問之擧。俄聞卿等言。今又取考本文回向條。在小註中。與大文所在。差有間焉。輿則降奉。旣寓朝　祖之意。輦則低擔。又倣過　廟之禮。揆以情文。俱有可據。今雖略加裁酌。恐不違於補編本旨。然猶不敢自信。問議于時原任大臣閣臣在外儒臣稟處。禮曹啓言。問議于時原任大臣閣臣在外儒臣處。則領議政鄭存謙以爲。補編發靷儀。道經　宗廟時。神輦則曰。北向停於褥席。大輿則曰。北向安於褥席。停者。駐停之謂也。安者。奉安之謂也。一停一安。本有差殊。則草記批旨。旣不違於補編之本旨。亦有叶於精微之禮意。無容仰贅云。左議政李福源以爲。神帛輦停於褥席。大輿安於褥席。此皆五禮儀所載。非創於補編也。停者。停駐而已。安者。降奉之謂。駐與降不同。豈或微意之寓於此耶。神帛輿低擔之文。見於補編朝　祖儀。而此在降輿謁辭之後。還過正門。略存餘敬而已。今則旣未行朝　祖之禮矣。輿士低擔。在於降不降之間。恐未可以此而伸過廟之敬。或不如遵用舊儀。回向停駐。猶有得於先儒所謂。象平生出必辭尊之義耶。考之禮說。則帛與柩相依。未嘗二之。進退陞降之際。俱有宛轉精微之意。非臣蒙識所議云。右議政金熤以爲。柩以藏體魄。帛以依神魂。柩與帛。有如理氣之不可混而一之。亦不可離而二之也。謹按家禮。朝于祖者柩也。而必以帛竝行。是豈非柩與帛二而一而不可離者耶。今以神輦靈輿之回向低擔。分作朝　祖過　廟兩項儀節。則恐有柩與帛二之之嫌矣。一遵補編小註。神輦靈輿皆回向小駐。則實與家禮相合云。領府事金尙喆。 判府事徐命善。病不獻議。領敦寧洪樂性以爲。降奉低擔。允合情文云。　奎章閣提學金鍾秀以爲。聖敎中降奉低擔兩句。情禮允叶云。　奎章閣提學李性源以爲。降奉之節。低擔之儀。酌古參今。敬禮俱伸云。　奎章閣檢校提學兪彦鎬以爲。士喪禮。朝祖升柩時。重不入門者。以神不統於柩也。今此回輿於過　廟之際。以寓柩朝之意。神輦則只低擔伸敬。恐合於重不入門之義云。　奎章閣直提學朴祐源以爲。回輿低輦。允合禮節云。　 奎章閣直提學李秉模以爲。回輿低輦。實爲允當。而大文小註。不無輕重之別。略加裁酌。務盡情文。尤有光於繼述之德云。　奎章閣直閣鄭大容以爲。聖敎允叶情文。更何敢容議云。　奎章閣待敎尹行任以爲。低擔之意。附過　廟。暫旋之禮。寓朝祖。恐似得宜云。贊善金履安。持平閔彝顯以爲。私義所拘。未敢冒對云。諮議曹霖以爲。降奉低擔。似合情禮云矣。敎曰。左右相之議。不無所據。似此儀節。關係至重。與其釐改而有參差之論。無若仍舊之爲宜。依補編所載施行。
정조 10년 · 강
行祈晴祭于　社稷。獻官行副司直鄭昌聖。大祝副司果朴基正。
정조 10년 · 강
臨殯宮。行朝奠兼告啓欑由朝夕上食啓欑室奠別奠祖奠。
정조 10년 · 목
奉常寺以虞主盛于箱。覆以帕。安於腰輿。具吉儀仗詣殯宮。奉安於神帛後。○卯時行朝奠。兼告啓欑由。大祝原任待敎李崑秀。群官進參如儀。都監堂郞承旨閣臣時任賓客春桂坊。入殯宮門內。宗親及文武百官曾經師傅賓客輔養官春桂坊。在門外。巳時行啓欑奠。大祝副司果趙濟魯。如儀。進參群官上同。宗戚執事。遷靈座及奠於堂內東南。 引儀引參贊李命植。陞自東階。執事者一人。奉拂梓室巾從陞。參贊詣欑南。北向跪俯伏達曰。參贊臣李命植。謹以吉辰啓欑室。繕工監官率其屬。陞欑室。只開三面戶。素幄三面素帳紅綃甲帳撤排。出付帷幄牌將。移送墓所。參贊以巾拂拭梓室。加素錦禇。覆以棺衣降出。宗戚執事。撤饌設幄及靈座靈寢如初。仍行別奠。大祝副司果趙弘鎭。如儀訖。進參群官上同。班首進名奉慰。以次出。自此至發靷。代哭不絶聲。申時行祖奠如儀。大祝司僕正申耆。○吏曹判書兪彦鎬啓言。謹考補編。則魂宮祭官。自虞至禫。初獻正二品。亞終獻從二品。墓所獻官。以堂上正三品塡。差而如有特敎或求差者。勿拘品數事。載錄於受　敎條矣。文禧廟孝昌墓祭官。請依此磨鍊。從之。○都承旨沈豊之啓言。文孝世子發靷時。所過各門橋梁名山大川祭獻官。例以禮葬都監郞廳一人。兼行諸處。而多有窘速之患。今番則各處獻官。皆以侍從塡差矣。請權差禮葬都監郞廳。依例擧行。從之。
정조 10년 · 강
平安監司趙㻐。以大國咨文馳啓。命文任撰進回咨。
정조 10년 · 목
該監司狀啓。卽接義州府尹李祖源本月十五日成貼狀啓謄報內。當日戌時量。黔同島把守軍進告內。中江越邊大國人五名。持北京禮部咨文三度及鳳城將馳通一度出來云。卽令譯學趙學東。迎入宴廳後。咨文取來。依例坼見。則一是照得諭祭朝鮮國世子。奉特旨。泒出正使工部侍郞蘇凌阿。副使內閣學士瑞保。馳驛前往。而雍正十三年十二月。奉上諭內勅使餽送儀物。裁減一半。永著爲例。乾隆元年奉上諭內。勅使回京之日。奉天將軍及山海關監督。盤査行李。倘有於正禮外多帶儀物者。卽行參奏。又奉上諭內。勅使所有都請別請等項。悉行禁止。乾隆二十八年奉上諭內。滿州大臣素嫺鞍馬。身膺使命。不應乘用肩輿。乾隆五十一年七月二十五日奉上諭內。今聞世子　病故。朕深爲悼惜。著加恩於例賞。祭品之外。加一倍賞給。以示優恤事。一是貢使來京。格外加賞。回咨文據情轉奏事。一是漂人張元周等四名。到籍之日。査明報部事。還爲監封。上送政院。而馳通段。不過循例。依前留置事。狀啓謄報云云。十七日封啓。十八日申時入啓。○咨文曰。雍正十三年十二月。奉上諭。朝鮮感戴我朝之恩。虔修職貢。甚爲恭敬。凡大臣官員。差往彼國者。向有餽送儀物舊例。朕以厚往薄來爲念。若令使臣照例收受。恐該國不免繁費。若槪不收受。又恐該國王。以使臣遠涉缺餽贐之禮。有歉於心。著從此次詔使始。凡餽送白金儀物等項。悉照舊。裁減一半。永著爲例。該部郞行文該國王。遵行欽此。乾隆元年奉上諭。據刑部審訉。出差朝鮮國正使兆德。副使釋伽保伊等。頒詔彼國時。於餽遺正禮外。復照舊日朝鮮陋例。開都請別請兩單。私行授受。自認不諱。朕已降旨。將兆德釋伽保。交部嚴行治罪。嗣後凡有使臣回京之日。路經奉天及山海關等處。著奉天將軍及山海關監督。盤査行李。倘有於正禮外多帶儀物者。卽行參奏。若代爲隱匿。將來發覺之日。一倂議處。欽此。又奉上諭。朝鮮歸順我朝。恪守藩封之職。蒙我列祖皇考怙冒深仁。至優至渥。卽如貢獻一節。屢經裁減。厚往薄來。無非加惠遠人之至意。朕卽位以來。又將該國餽送使臣儀物。諭令減半。以示禮䘏。乃兆德等。於正禮之外。復照舊日陋規。開都請別請兩單。私相授受。其罪固不可逭。而該國王卽照陋規應付。亦屬不合。若該國王能體朕心。自當以恪遵諭旨爲恭。不當以私厚使臣爲順也。著禮部行文該國王。嗣後凡有使臣奉差彼國。務宜遵朕前旨。將餽送正禮。如銀兩物件之類。裁減一半。至陋規所有都請別請等項。悉行禁止。不得私與一件。旣干功令。復負朕懷遠之恩。欽此。乾隆二十八年奉上諭。向來欽差出使高麗。聞入境時。該國王備輿迎候。此固屬國敬禮天朝勅使。以昭恭順。但滿洲大臣。素嫺鞍馬。而身膺使命。四牡宣勒。尤不應乘用肩輿。自圖安適。著該衙門。行文該國王。嗣後欽差到境。止須預備馬匹。其舊用肩輿之處。永行停止。在奉使者。旣不耽逸一時。致忘習勞之義。而外藩亦稍減繁文。以示禮䘏。著爲令。欽此。乾隆五十一年七月二十五日奉上諭。禮部奏朝鮮國王差齎咨官沈樂洙等。赴京投咨。稱該國世子病故。請照例備物遣官致祭等語。朝鮮國王恪守藩封。歲修職貢。於屬國中最稱恭順。今聞其世子　病故。朕深爲悼惜。著加恩於例賞。祭品之外。加一倍賞給。以示優䘏。該國王正在壯年。亦不必過傷。俟得有子嗣。卽行奏明冊封世子。承續　宗祧。用延國慶。餘著照該部所請行。欽此。又本月二十六日奉旨。朝鮮國王世子　病故。著泒工部侍郞蘇凌阿爲正使。內閣學士瑞保爲副使。馳驛前往致祭。欽此。禮部爲知照事。祠祭司案呈照得。諭祭朝鮮國世子。奉特旨。泒出正使工部侍郞蘇。副使內閣學士瑞。馳驛前往。相應將雍正十三年十二月及乾隆元年二十八年節次欽奉上諭四道。又乾隆五十一年七月奉上諭二道。敬謹抄錄。移咨朝鮮國王。一體遵照可也。須至咨者。計上諭六道。乾隆五十一年閏七月日。○敎曰。出來咨文。卽前月廾五日所出。辭語旣如是懇到。祭品又有加倍之語。回咨不可不措辭撰送。卽令文任製進。使之明日封發。嚴飭灣府。傳通城將。期於卽速傳致事。令廟堂知悉。○回咨曰。朝鮮國王爲恭伸謝悃事。乾隆五十一年閏七月十八日。承准貴部咨節該。祠祭司案呈照得。諭祭朝鮮國世子。奉特旨泒出正使工部侍郞蘇。副使內閣學士瑞。馳驛前往。相應將雍正十三年十二月及乾隆元年二十八年節次欽奉上諭四道。又乾隆五十一年七月奉上諭二道。敬謹抄錄。移咨朝鮮國王可也。等因欽此。竊念當職年逾三十。始有嗣續。　五廟之托畀旣重。　兩慈之慰悅是急。敢將私悃。控于大邦。乃荷皇恩。曲賜俯諒。特遣星軺。劃卽準許。便蕃之錫。聳動瞻聆。欣慶之諭。銘鏤心肺。庶幾用敷後休。永承德意。祗緣小邦之無祿。遽見迷息之不淑。不惟自傷綿福。抑亦上孤洪造。俯仰慙恫。若無所容。謹馳短咨。轉達天聽。不自意皇上亟加驚惻。誕降溫綸。悼惜之旨。溢於辭表。隱䘏之典。出於格外。弔祭有命。使華將臨。恩覃終始。感結幽明。至於過傷之申戒。已認體下之深慈。而又況俟得有子。卽行奏封之命。實係優渥。藐玆　宗祀。何足以仰煩聖念。而承祧延慶之德音。丁寧懇摯。預期方來之事。俯示企佇之意。此從古藩邦所未蒙於天朝者。是豈當職菲質淺誠。上當天心而然也。寔由於我皇上字恤小邦。曲軫人情。至有此非常之異數。湛恩汪澤。河海莫量。當職與一國臣民。北向攅祝。稽首流涕。丕擬世世子孫。銜戴王言。毋敢荒墜也。容俟皇勅之來頒。恭伸叩謝之微忱。而懷玆耿耿。先行咨覆。煩乞貴部照詳轉奏云云。弘文提學徐有隣製進。
정조 10년 · 강
時原任閣臣及承旨兩次求對。敎以。思量處分。
정조 10년 · 강
工曹進炭燒木杻木減下別單。
정조 10년 · 목
該曹啓言。世子宮供上及所屬各處進排炭燒木杻木。自丙午閏七月十九日。靷日至十二月減下數。燒木二十五萬五千五百三十六斤。作名十二名。五朔十三日一時。炭二百八十九石三斗。作名二名。二朔八日八時。杻木九十八束。作日五日十一時。合作名十四名。七朔二十七日八時。就其各道立役之多寡。量宜分定。慶尙道五名。六朔六日十一時。全羅道三名。六朔十一日九時。忠淸道二名。九朔二十七日五時。原春道十一朔十九日十時。黃海道十一朔三日十時。京畿十朔十七日十一時。自來丁未正月。至十二月。每年恒式減下數。燒木五十六萬八千八十斤。作名二十七名。八朔六日四時。炭五百二十石。作名三名。十一朔八日三時。杻木一百九十六束。作日十一日十一時。合作名三十一名。七朔二十六日六時。就其各道立役之多少。亦宜分定。慶尙道十一名。十一朔九時。全羅道七名。七朔十六日一時。忠淸道六名。一朔六日十一時。原春道二名。一朔五日三時。黃海道二名。十一時。 京畿一名。十朔二十六日七時。請以此減下之意。分付戶曹宣惠廳。允之。○別單。溫堗燒木。每三日四千四百四十六斤。熟設燒木。每三日一百五十二斤。炭自八月至九月。每三日二石四斗。自十月至十二月。每三日二石八斗。水賜炭自九月至十二月。每三日五斗。內廚炭每三日三斗。長番內官炊飯燒木。每三日六十斤。爐炭自十月至十二月。每朔一石五斗。出入番內官炊飯燒木。每三日四十斤。爐炭自十月至十二月。每朔一石五斗。司鑰炊飯燒木。每三日四斤。箒杻木每朔七束。掃雪箒杻木十月一朔十四束。別監炊飯燒木。每三日三十二斤。燈燭房箒杻木。每朔七束。掃雪杻木。十月一朔十四束。阿之熟設炭。自八月至十二月。每朔一石五斗。爐炭自十月至十二月。每朔四石。尙宮侍女爐炭。自十月至十二月。每朔三十六石。合燒木二十五萬五千五百三十六斤。炭二百八十九石三斗。杻木九十八束。自來丁未正月至十二月。每年恒式減下數。溫堗燒木每三日四千四百四十六斤。熟設燒木。每三日一百五十二斤。炭自二月至九月。每三日二石四斗。自十月至正月。每三日二石八斗。水賜炭自九月至四月。每三日五斗。內廚炭每三日三斗。長番內官炊飯燒木。每三日六十斤。爐炭自十月至正月。每朔一石五斗。出入番內官炊飯燒木。每三日四十斤。爐炭自十月至正月。每朔一石五斗。司鑰炊飯燒木。每三日四斤。箒杻木每朔七束。掃雪箒杻木。十月一朔十四束。別監炊飯燒木。每三日三十二斤。燈燭房箒杻木。每朔七束。掃雪箒杻木。十月一朔十四束。阿之熟設炭。每朔一石五斗。爐炭自十月至正月。每朔四石。 尙宮侍女爐炭。自十月至正月。每朔三十六石。合燒木五十六萬八千八十斤。炭五百二十石。杻木一百九十六束。
정조 10년 · 강
文孝世子定號定名櫃及雜物櫃。移置魂宮。
정조 10년 · 목
定號定名櫃一。小達字櫃一。欽賜櫃一。銀器櫃一。香爐櫃一。燭櫃八。雜物櫃一。司紙箱二。命都監郞廳與各差備牌將。同爲奉詣。
정조 10년 · 강
隨文孝世子靷行臨墓所。行成殯奠。
정조 10년 · 목
未時行遷奠如儀。大祝副司果洪義浩。引儀引參贊。詣欑室南。北向跪達曰。參贊臣李命植。謹以吉辰啓欑室。達訖。俯伏興。繕工監官率其屬。陞撤欑室。內侍以敎命冊印授執事。安腰輿。與神輿香亭以次進。神輿前燭籠及別監。以次陳列。吉儀仗前導。攝相禮跪。贊請降座陞輿。如儀。引神輿詣吉帷宮跪。贊請降輿陞座如儀。執事各以敎命竹冊諡冊玉印香爐香盒。置靈座前。方相氏先至退壙上。以戈擊四隅。內侍捧哀冊函。授執事。安于彩輿。立於輴前。至隧道閣。捧哀冊官傳捧。忠義捧銘旌前導。扇蓋各色燭籠及別監。以次前導如儀。輓章排立於隧道閣左右。參贊率舁梓室官。捧梓室從輪輿上陞輴。攝相禮導梓室。捧翣者以翣障梓室。舁士捧輴左回首。將卽玄室。予及從官皆哭。參贊率舁梓室官。以輪輿捧梓室。復從輪輿上進。安於退壙散輪上。去素錦褚解裹。轆轤別監用轆轤。安於退壙內輪輿上。內侍去棺衣。執事分兵曹參知李喆謨。捧拂梓室巾以進。執巾者副司果李昌會。司䆃僉正鄭杆。執水者奉常僉正金禧麟。參贊盥手捧巾進拭梓室。內侍以遺衣三稱。安於梓室上。覆以棺衣二重。初綠廣織。再紅廣織。銘旌置其上。時至。參贊率舁梓室官。捧入梓室。先以貼木三。置於外梓室內。一橫置於北。二縱置於東西兩傍。又用槊木二。以其末簿處向北。縱置於東南兩傍貼木之內。設貫軸木於退壙輪輿之北端。左右各一。長一尺四寸。北高六寸。圓鑿其間。闊二寸。高四寸。上下各留一寸。外則殺其南而着兩鐵釘。另造小輪軸細腰如揚簾所用者二。用圓鐵釘二。通貫於左右貫軸木。又以小木丸四。分置於兩輪軸上下。以紅綠爲索而中屈之。自梓室南端環繞。以其兩端。各繞於左右輪軸之腰。引出其端。又令數人助之。梓室從貼木內槊木上平正進安。執事以支機木負以推之。安於外梓室北首。予及群官皆哭。哭止群官再拜。參贊再整棺衣銘旌。令平正。予以哀冊傳于參贊。跪奠於退壙之西。又以贈玉贈帛。傳于參贊。跪傳于哀冊之南。禮葬都監提調。率其屬。以畵翣黼翣黻翣。樹於梓室兩傍。撤去輪輿及轆轤。予及群官皆哭。哭止群官再拜出。予還大次。墓所都監提調及長生殿提調。取外梓室正下隅板合之。其合縫處。周回以漆塗細布。參贊及司憲府掌令孟至大。竝監封標玄室門。都監郞廳將厚紙膠貼下隅板正中。掌令稱臣着各書謹封。下書姓名。參贊覆土三物拌均者。九鍤。墓所都監帥作工。先用油灰塡補左右墻灰圻。開假下隅板時微鑿處。正壙南縱三尺橫置隔板築灰。如三墻補築。半釜形南面外退壙金井機所加處。各以次逐次陳之。退壙內。只埋哀冊函增贈玉函增贈帛函。除地於玄室之左。觀象監祠垕土獻官副司果李濟萬。大祝副司果張至冕。如儀。靈輿及輴之屬。於栢城內庚地焚之。○殯宮解謝祭。獻官觀象監僉正玄啓九。大祝典籍金獜采。宣仁門祭。獻官副司果韓光植。大祝副司果柳畊。大廣通橋祭。獻官副司果沈鏗。大祝副司果權儐。崇禮門祭。獻官副司果崔烜。大祝副司果金遇國。靑坡川祭。獻官副司果尹載命。大祝副司果朴奎淳。龍山江祭。獻官副司果申禹相。大祝副司果李基恒。皆於是日先後行。
정조 10년 · 강
行立主奠初虞祭。
정조 10년 · 목
閉玄室將畢。奉常寺官設卓三於靈座東南西向。題主卓在北。次筆硯卓。次盤匜卓。具筆硯墨盤匜。具香湯。巾。白細苧布。予具翼善冠無揚黑圓領袍烏犀帶白皮靴。盥帨以出。乘輿至吉帷宮降。就坐位。都監堂郞承史閣臣春桂坊宗親及文武百官。具無紋黑團領烏紗帽黑角帶。就位。浴主大祝副司果申耆。盥手。陞詣靈座前跪。奉神主樻置於卓。開樻奉出神主。以香湯浴主。拭以巾。臥置于卓。予題主陷中云。朝鮮國文孝世子諱某神主。次題前面云。文孝世子神主。墨書訖。以光漆重模之。大祝奉神主安於座。神帛函置其後。予及群官改具衰服。行立主奠如儀。大祝副司果李太亨。仍行初虞祭。亞獻官領議政鄭存謙。終獻官右議政金熤。贊禮禮曹判書尹蓍東。執禮副司果曺允大。大祝直閣鄭大容。諸執事先就位。執禮曰再拜。執禮有辭。贊者皆傳唱。後倣此。諸執事再拜各就位。大祝詣靈座前。開櫃奉出神主。宗戚執事依圖式設饌。左通禮跪。啓請行第一虞禮。盥洗以出。贊禮導予就位坐。予坐立。在位者皆從而興跪。執禮曰哭。予哭。在位者皆哭。哭止。在位者皆再拜。執禮曰。行奠幣禮。近侍一人酌鬱鬯。一人以瓚受。贊禮導予詣靈座前北向坐。三上香。執盞灌地。近侍以幣篚跪進。予執幣授近侍。奠于靈座前。上香奠瓚幣。皆有贊禮啓請。贊禮導予還復位。執禮曰。行初獻禮。近侍一入酌醴齊。一人以爵受。贊禮導予詣靈座前北向坐。執爵授近侍。奠于靈座前。加一爵。命亞終獻皆加爵。贊禮啓請小退北向坐。予小退坐。大祝跪讀祝文訖。贊禮導予還復位。執禮曰。行亞獻禮。謁者引亞獻官。盥洗詣靈座前北向跪。獻官以爵授執事。奠于靈座前。 謁者贊俯伏興平身。引出降復位。行終獻禮如上。執禮曰。哭。予哭盡哀。在位者皆哭。哭止。在位者皆再拜。執禮曰。納神主。大祝納神主如儀。執禮曰。贊禮啓禮畢。贊禮跪啓。因導予還大次。諸執事復再拜退出。撤饌如儀。宗親文武百官詣大次前序立跪。班首進名奉慰。
정조 10년 · 강
命仲秋 社稷大祭 景慕宮秋享大祭。竝攝儀。
정조 10년 · 목
因禮曹取稟。有是命。
정조 10년 · 강
臨殯宮。行朝上食別茶禮。召見魂宮都監堂郞。
정조 10년 · 목
禮曹判書尹蓍東啓言。初八日親書上字及結裹後。皆有別奠祝文。而親書上字後。只有內茶禮。各年謄錄。無該寺禮饌進排之例。今番則內茶禮。當爲待下敎擧行矣。敎曰。祭饌自內措備。造果自內需司進排。竝依例擧行。 大祝塡差。百官陪奠亦爲考例磨鍊。又啓言。魂宮各祭享親臨時。殿下褥位。設於宮內東邊事。曾有定奪。而御盥洗排設及節次。多有難便。依各 陵園親享時盥洗以出之例。成出儀註。而奠弊幣時酌鬱鬯。初獻時酌酒。殿下就位後出戶。而更詣尊所。恐或有降屈之嫌。亦以近侍先酌。殿下直詣靈座前磨鍊似好。從之。○敎曰。先朝戊申。以三都監董役。 衰服莅事事。有受 敎。今番該房。以此受 敎提奏。而未及下敎矣。明日外梓室陪進時事面。與董役尤有自別。陪進諸臣以衰服進去。燒火物種。該堂郞看檢擧行後。卽爲草記。又敎曰。明日外梓室陪進時。別定伶俐禁軍。離發及到城門到墓所形止。這隨卽馳告政院。權奉及下梓室時。亦令隨卽狀聞事。令兵判及本殿提調知悉。○禮葬都監。以各房諸般施采之役。今已了畢。工匠罷遣啓。
정조 10년 · 강
命內閣。主管春坊書册。
정조 10년 · 목
敎曰。春坊書册。姑令內閣主管。而銷鑰則閣臣封銜。院吏二人。依例仍定册吏。輪回守直。○侍講院以所用器皿什物中。戶曹還下物種及本院留置物種別單啓。敎曰。抹去者。自本院分給吏隸。
정조 10년 · 강
命湖南酺祭香祝。待開門下送。
정조 10년 · 목
該道臣沈頤之狀啓。道內䖝災熾盛。酺祭設行。請令該曹稟旨。敎曰。酺祭香祝。何待回啓。待開門下送。祗受形止。使之狀聞。如或遲渫。齎往人。自本道從重科罪事。自政院成送有旨。數日日氣。頓有涼意。今日雨澤。又得霑潤。本道地方亦然乎。此意一體下諭。近來下諭傳敎。政院惟意刪節。事甚駭然。此後又復若此。成貼承旨難免責飭。以此知悉。
정조 10년 · 강
禮曹以朴已東罷養事回啓。
정조 10년 · 목
該曹啓言。觀此忠淸監司金光默狀啓。則朴天根之六寸從嫂李召史。早寡無子。庚子年取遠戚朴好才之子福金。爲收養子。呈官受題矣。千根貪其財產。手殺李女。以其子已東爲養子。圖出禮斜。而李女之姓。書以朴氏。其潛自圖出之狀。斷然無疑。李女之被打致死的實。而以其兇身之子。仍作死者之嗣屬。則李女之魂。決爲不安。其圖出禮斜。所當爻周。福金旣爲李女生時所收養。則請權掌其家事。守護其墳山。以慰冤死無主之魂云。請令依此施行。從之。
정조 10년 · 강
判義禁李命植上疏辭職。賜批。
정조 10년 · 목
疏略曰。今春鞫獄。叨居是職。以獄情之不能鉤覈。議啓之遽爲奉行。公議迭發。其時凶逆情節之陰慘。有不忍言。而身爲獄官。不能究出窩贜。盡行誅討。則溺職之失。實無所逃。金吾一步。便成鐵限。伏乞亟削臣職。批以。卿之處義。宜欲一伸。兼帶金吾許遞。
정조 10년 · 강
刑曹判書鄭昌聖上疏辭職。賜批。
정조 10년 · 목
疏略曰。念臣孤立。衆所共侮。無故之日。彈冠供職。尙足聲罪。所遭之後。冒沒膺命。人將謂何。終漆之班。義當一哭。又蒙雲劍之點。事係往役。而虛縻之銜。實爲難進之防。伏乞鐫改。批以。宜令一伸廉隅。卿之本職許遞。○敎曰。 刑判批已許遞。明日雲劍受點。令該曹口傳付軍職。
정조 10년 · 강
命慶熙宮泰寧門外。新設兩門。 內門曰正兌。外門曰寧善。
정조 10년 · 목
敎曰。返虞門路。自金商門。由兩門爲之。百官行禮。以正兌門內爲之。
정조 10년 · 강
遣承旨。詣　義烈墓 　懿昭墓奉審。
정조 10년 · 강
行朝上食。還臨魂宮。行再虞祭。
정조 10년 · 목
敎曰。墓所有守墓官侍墓內侍。又有守衛官進止中官。今番則直處雖已各定。以已事言之。如前亂雜之弊。難保其必無。俄令魂宮堂上。招致守衛官。以筵敎嚴飭。而如是申飭之後。萬一有言語相接。往來相關。現發於來頭摘奸時。則守衛官當以交通宦寺律論。守墓官當重勘。中官亦當同罪。以此傳敎。書付守侍墓官齋舍。俾各惕念。毋或犯科。又敎曰。朝夕上食晝茶禮。守侍墓官輪回進參。守墓官進參時。則守衛官奉爐盒奠進酌。侍墓官進參時。則進止中官爲之。○訓鍊大將具善復啓言。露梁敎場。以銅雀津移設事。已出擧條。而更聞地師言。露梁敎場。去墓所稍遠。且在丁方。軍兵敎閱。少無妨礙云。請依前擧行。從之。○行朝上食後。臨墓上。還入齋室。改具戎服。乘駕轎還宮。自墓所洞口。至崇禮門捧上言。歷入昌德宮。百官軍兵。道上留住。仍詣慶熙宮。待返虞。○返虞時。攸司進敎命竹冊諡冊腰輿於吉帷宮前。次玉印諡印腰輿。次神輿。神輿前三色燭籠別監六人。陞降別監六人。神輦前侍衛別監二十人。以次入排。 侍衛別監奉神輿後。仍排神贊前。次進香亭及返虞輦於帷門外。神輦前三色燭籠別監六人。陞降別監六人。以次入排。吉儀仗陳於神輦前。內侍以敎命冊印香爐盒授執事。安於腰輿及香亭。案褥席。授諸執事。以次先發。攝相禮進當吉帷宮前跪。贊請降座。大祝各捧神主神帛。安於箱裹以袱。詣神輿前。攝相禮跪。贊請陞輿。大祝捧神主箱。安于輿。神帛箱置其後。攝相禮前導。至帷門外跪。贊請降輿陞輦進發。如儀。神輦進發。儀仗燭籠侍衛別監以次行。承旨宮官陪從至洞口。陪從群官鞠躬柢迎後。乘馬以次陪從如初儀。留都群官出城門外。以竢神輦至。攝相禮進當神輦前跪。贊請少駐。群官俯伏哭。哭止再拜訖。乘馬前行。攝相禮進當神輦前跪。贊請進發。神輦至興化門外。前導群官下馬序立。鞠躬柢迎。神輦至崇賢門外。攝相禮跪。贊請降輦陞輿。如儀。前導至魂宮。予迎哭。群官皆哭。大祝各捧神主箱神帛箱。詣魂宮北壁唐家內南向靈座前。攝相禮跪。贊請陞座。大祝開箱捧神主櫃。安于靈座。開箱捧神帛函。移安小函。置其後。執事者捧敎命竹冊玉印諡印。安于靈座之左右欌。定號定名等櫃。隨宜列置。宮司設雀扇二靑蓋二於左右有趺。宗親及文武百官各就班次。行再虞祭如儀。亞獻官領議政鄭存謙。終獻官領敦寧洪樂性。贊禮禮曹判書尹蓍東。執禮校理李勉兢。大祝原任待敎李崑秀。
정조 10년 · 강
埋安魂帛于魂宮後苑。
정조 10년 · 목
掘坎於泰寧殿後層階上東邊陶遂椽之西。捧魂帛及復衣。盛于漆函。都監堂郞閣臣承史。隨詣掘坎處埋安魂帛。
정조 10년 · 강
墓所都監。以事役形止啓。
정조 10년 · 목
該都監啓言。甕家隧道閣撤毀。正壙前面。以水灰添補覆釜形。半月墳。築土平齊後。仍爲被莎。魂遊石長明燈羊石。次第入排。
정조 10년 · 강
三都監堂郞以下諸執事差備等施賞有差
정조 10년 · 강
副提學閔鍾顯。校理李勉兢李晴。副校理趙雲紀李尙度。修撰李庚運洪聖淵。副修撰金履鏞李鼎德。聯箚請討醫官之罪。賜批。
정조 10년 · 목
批以。悉言於重臣矣。